정조 17년
癸丑六月二十五日辰時上御熙政堂備局稟事堂上吏兵曹堂上守令邊將全羅暗行御史同爲入侍時行都承旨洪明浩左副承旨洪仁浩同副承旨兪漢寧假注書金錫泰事變假注書李弘達記注官金良倜記事官徐有聞行司直李文源戶曹判書沈頤之兵曹判書徐有防刑曹判書尹師國行副司直金持默訓鍊都正趙心泰行副司直李漢豐吏曹參判李在學全羅道暗行御史鄭東榦咸鏡監司金華鎭寧越府使鄭觀輝仁同府使孫克福鳳山郡守曺學臣順川郡守許根沃溝縣監金遇國兔山縣監趙重瞻群山僉使張重吉神光僉使李海範阿耳僉使朴道默牛峴僉使韓聖欽德積僉使邊益興臨淄僉使金仁厚彌串僉使柳孝遠許沙僉使金致擎文城僉使韓景琦月串僉使吳景勣恃寨僉使金仁集柔遠僉使李基榮魚面萬戶韓德增雲寵萬戶李廷麟仁遮外萬戶白宗海智島萬戶陳就大伐登萬戶李弘澤安骨萬戶金仁國西平浦萬戶吳光勳玉浦萬戶舍有樑幕嶺萬戶李孝得吾老梁萬戶鄭顯行防垣萬戶禹命煥以次進伏訖文源曰臣待罪咸營時定陵和陵火巢內周遍奉審則後龍來脈不遠之地傍麓數三處地勢高峻沙土頹下年年如此不無前頭之慮故臣與其時本府判官李泰懋眼同看檢以樹木枝幹層揷編結以爲停畜沙土更不成汰之計矣當年經潦果有其效臣申飭本府使之年年補葺一如其例則足可無慮故不敢煩達于朝家矣營本府累遞之後其所補葺之道難保其依前擧行而新伯辭陛適在今日臣意則自今爲始限五六年每年補葺後狀聞之意分付新伯處俾有實效恐合事宜故敢此仰達矣上曰依爲之出擧條師國曰欽恤典則乃是不易之關和一自頒行之後凡厥刑具制各有度京外庶皆謹守勿墜而近年以來法久解弛或不無不準式之慮雖以今番永同淸州等兩邑事言之松木訊杖無刻重棍已是法外而況長短厚薄初不較正以致繡衣之驟看執頉是豈仰體聖德之本意也哉觀於湖西足可反隅嚴飭諸道列邑刑具之違越定式者使之摘發論罪何如上曰依爲之出擧條持默曰本營善騎隊所授官馬見失而軍兵事體自別故定限推納之意分付左右捕廳矣尙今未捕事甚可駭當該捕校從重決棍懲勵後使之刻期譏捕不飭之左右捕將推考警責何如上曰依爲之出擧條漢豐曰臣營馬太自來不足以均廳給代米中七百石換太一千四百石連爲取用矣昨年自惠廳筵稟革罷其換給之規今方貿取放下非但事面之苟艱其間爲弊之端不一而足臣營所納各道太産邑所在米保中限數千石換作太保每名米六斗代以太十二斗準折收捧則自可除貿取之弊亦似有自願之民實爲兩便之道矣下詢廟堂處之何如上曰依爲之出擧條心泰曰本營馬政之轉至凋弊槪由於官馬窠漸廣之致今方圖所以另加操飭正其端本之方而又以分馬時言之司僕寺之以玄黃駑駘苟充以送者大違法意今番則各別擇送之意出擧條申飭何如上曰依爲之出擧條上曰北伯進前華鎭進伏上曰卿何日發行乎華鎭曰明日發行矣上曰何時當交龜乎華鎭曰大臣交龜體重不可遲緩而大臣登程日字探知然後可以定交龜之期而若於鐵嶺如例交龜則似在初一日間矣上曰將老之行在於何時乎華鎭曰臣之母病無路將往於遠程而第以恩敎之曠絶卽於處暑後率往伏計而其果得達與否未能預料情理甚憫迫矣上曰老人此等行李似有喜好之心其果如何耶華鎭曰以國恩之罔極必欲下去區區下情誠不勝惶感榮幸之忱矣上曰北關水土素有名稱未知果然否華鎭曰咸興水土素稱八路中第一矣命宣諭仍先退華鎭退出上曰御史進前可也東幹進伏上曰栍邑外亦皆周行如湖西繡衣乎東榦曰臣愚迷譾劣果錯認事目遍審諸邑莫非臣奉使無狀之致矣上曰吏兵曹及有司堂上旣登筵御史書啓與別單卽爲稟處可也在學曰卽伏見全羅道暗行御史鄭東榦書啓則順天府使洪述祖以治不要譽賑務實惠稔知勸分之弊不受富民之穀留置月廩之餘以作救飢之資論以治政實所罕見爲辭興陽縣監李性重以彈竭奉公勤榦做事移轉得免艱食徵逋亦已就緖志切矯弊惠稱寬恤爲辭龍潭縣令李勉輝以從實抄飢人無損瘠隨闕簽丁民免黃白闔境稱頌治蹟可觀爲辭長興府使元永胄以賑政爲甲飢案抄丁不但懋實之可貴抑亦任怨之足尙爲辭洪述祖之賑政治蹟當爲一道之最合施陞敍之典李性重李勉輝繡衣褒語雖驗其實蹟而回啓體段只論其首褒竝姑勿論元永胄則前已居下亦爲勿論全州前判官趙翼鉉以國穀反作貿米多謗儲置之移置閭家災結之無處歸屬差任則不察受賂捧疤則莫飭奸吏爲辭任實前縣監李潤瑞以姿本昏憒政委吏鄕隣族之徵太濫獄訟之決無定糴米之單租代捧還穀之發賣換分停退條之勒先捧耗請得米之從中消瀜爲辭鎭安前縣監朴華源以治無可稱事多不法穀簿則恣意反弄賑政則虛張飢口勸分之所剩六百兩零歸於私用災結之俵餘三十一結亦歸私用究厥所爲非尋常犯科爲辭樂安郡守洪采疇以倉庫空虛而民食益艱威令不行而吏逋難懲爲辭南平縣監宋欽書以穀簿虛留恰爲四千餘石錢還取剩殆過七八千兩昨年牟還之執錢立本無異虛錄陞戶抄上之情債剩餘入於工庫名以補賑賣鄕賣任刑具之不較正斗斛之無標識猶屬細故爲辭康津縣監成彦檝以倉庫空虛付賑無實雇馬租之加捧勸分錢之立本稱以自備而擅出庫穀加斂結錢而不禁防結爲辭以上六邑守令之許多犯科繡啓論列俱有證據究厥罪狀不可但以不治論竝先罷後拿綾州牧使尹耆東以振刷難望吏鄕無憚爲辭礪山府使金命爀以儲米之非時入倉有駭瞻聆稚孩之冒法施刑實乖欽恤爲辭繡啓措語旣云難以責效又云有難曲恕則兩邑守令之不治可知竝罷職其餘栍邑沿邑守令邊將察訪旣無優異之褒且無顯著之疵竝姑置之何如上曰依爲之順天府使洪述祖待準瓜牧使陞敍今聞御史之言龍潭之李勉輝興陽之李性重治不要譽皆有實蹟云近來此等剛明之治必須別般勸奬然後庶爲矯俗之端待其準朔待當窠陞敍長興之元永胄貶題獲此看書之目者旣非郤穀亦近僧梳文倅之浮文猶可禁況武倅乎且況看書異於讀書則其爲無實尤如何點下之擧意在另施懲創矣聞繡衣言治蹟瞭然五年如一以今貪財蔑恥之俗宜有示嘉之擧下等特爲蕩滌勿拘檢擬可也出擧條有防曰卽伏見全羅道暗行御史鄭東榦書啓則兵使李壽鵬全州營將朴宗和梨津萬戶金晉福繡啓論列旣無優異之蹟亦無顯著之疵竝置之監營中軍李永老以私錢之營底料販跡涉爭利爲目矣身爲中軍以私錢而料販營底極爲可駭雖與不法有異不可以已遞置而不論亟施罷職之典中軍旣係首幕營底尤異他邑而私錢料販若是狼藉則道臣之初不察飭任其所爲者事體所在誠爲未安從重推考加里浦僉使李瑞龜旣已遞職勿論何如上曰依爲之有防曰都政中新除授越松萬戶金應極自昨至今廣加搜問而不知在處云何以爲之乎上曰改差可也出擧條頤之曰旣見湖南御史鄭東榦別單則其一麥農終未免歉目下窘急倍切於春窮令廟堂別講救急之策事也纔經大飢麥又未登則民勢窘急誠如繡啓而道內事情有難遙度令道臣齊量民情邑勢接濟之策出意見狀聞後稟處其一營耗作錢每劃於穀貴邑故沿邑之穀年年減縮山邑之穀歲歲增加而其中立本一事爲其根柢自今爲始營耗作錢山沿參半守令則毋得襲謬立本而如有犯者道臣譴罷守令論以贓汚之律事也沿邑作錢還穀立本果是南土積痼之弊朝家飭令本自申嚴而今其爲弊猶復如前則其所禁防宜有別般嚴飭此則議于大臣稟處其一各邑有補民補役雇馬等三庫以應公役而用度漸廣出處無路自官差出有司收斂加徵之數少不下五六百石租從今爲始依關西例年終用下報營事也此三庫乃是邑中需用元非上關朝廷者而雖曰公用旣云斂民則事極驚駭宜卽釐革嚴飭道臣使之逐邑蘇弊後形止枚報本司以考其實效其一田稅十斗大同十二斗自是不易之典而兩稅所捧逐年增加多至二十五六斗三四斗申明舊典俾無加斂之弊事也兩稅上納十斗十二斗之外例有雜費條應捧之數則自有一定之規宜無加減而今此逐年增加之說事甚驚怪其委折令道臣逐邑査究上納雜費之外或有升合加斂之弊一一釐正後據實狀聞其一稅船之全船致敗者不爲狀聞以地方邑還穀舂精備納縮米又徵於民此後全船致敗不爲報營之守令隨現論勘事也纔因京畿前道臣徐有防筵達處分至嚴已有行會諸道自當惕念奉行其一封山禁松無不稀疎欲嚴封山之禁宜許私山之養事也若因私山之禁斫有妨公山之養松則繡啓所論不無意見而私山之禁一如封山昭在於松政事目今不可闊狹此兩條竝置之其一良役之冤黃白爲最校院投托各廳契方之類抄出塡補事也校院各廳投托冒濫之弊果如繡啓所論而至於沙汰移充非朝家所可發令指揮者元額外査實汰定惟在道臣守令嚴飭道臣釐正軍籍俾無黃白簽伍之弊其一南原紙弊添價之後別無可稱之冤而僧徒無以資生六寺中四寺俱空只有若干僧事也年前自朝家添給紙價之後雖以繡啓觀之別無生弊之端而本邑紙政在於紙所不在於各寺則六寺空虛似由於僧役苦重之致分付道臣一一釐救以爲六寺支存之地其一各驛凋殘誠有絶站之慮位畓之預賣禾利復戶之歸於錢債申嚴舊禁事也驛路之凋殘皆由於位畓復戶之預賣朝家之前後申飭不啻嚴明而爲弊已久尙無其效者誠極可駭嚴飭道臣細究爲弊或嚴防其賣復或還退其位畓一從法典申明禁飭俾有實效其一羅州私奴判乭渰死之後其妻崔女過終祥而隨以溺死事也此則事係烈行令該曹稟處何如上曰依爲之文源曰羅州私奴判乭渰死後終祥之日其妻崔女從而投水溺死以微賤之人從容取義如是卓異其在激勸之政合施給復之典矣上曰依爲之出擧條頤之曰今秋年分事目非久當爲磨鍊而敬差官不爲差送令道臣擧行已成近例今年亦依此爲之乎不可不一番稟定故敢此仰達矣上曰依近例爲之可也出擧條仁浩曰奉命事體至爲嚴重栍邑之外無得擅行自是法例而卽見全羅道暗行御史鄭東榦書啓則栍邑外遍行廉察已違法例至於書啓之外面着銜別單之不爲摺貼無非失格事體所在俱涉未安當該御史從重推考何如上曰雖因生疎大違法例亦不可一罷一否原隰之勞有難曲恕罷職可也上曰御史之職責卽搜訪一路人纔於蓬蓽之間採探特異行誼於村落之中也今番奉使之行果有所得者乎東榦曰一道中似無全無其人之理而以臣行期之悤悤曾無聞見之及於此者矣上曰沿路各處農形果如何東榦曰日氣調和雨水均適老農之言皆以無前大豐之兆云矣上曰民情今則如何東榦曰得蒙朝家軫念之澤擧皆安堵矣命東榦先退明浩曰入侍筵體何等敬謹而今日稟事諸堂陞殿之際班次不能整齊事體所在極爲未安入侍諸備堂竝推考何如上曰依爲之出擧條上曰守令以次進前可也觀輝進前奏職姓名訖上曰下去善爲之克福奏職姓名訖上曰善爲之學臣奏職姓名訖上曰汝若不善爲之是負特除之本意各別着意爲之根奏職姓名訖上曰善爲之遇國重瞻奏職姓名訖上敎仁浩宣諭後以次退出邊將重吉海範等立於階下奏職姓名後因爲退出上曰宣傳官李甲會擧行萬萬駭然兵判出去決棍七度行首宣傳官亦爲決棍五度可也命退諸臣以次退出